Lægerne på Retsmedicinsk Institut i København har i år haft usædvanligt travlt med at undersøge alderen på asylsøgere, der er ankommet uden forældre og siger, at de er under 18 år.

Det skriver Jyllands-Posten onsdag.

Udlændingestyrelsen beder retsmedicinerne om hjælp, hvis de har mistanke om, at en såkaldt uledsaget mindreårig i virkeligheden er voksen. Ud fra røntgenbilleder af fingerknogler og tænder fastlægger de personens alder.

Og ved slutningen af november var der i 2016 blevet foretaget cirka 800 aldersundersøgelser, oplyser styrelsen. Det er over dobbelt så mange som i det hidtidige rekordår i fjor.

I de afgjorte sager er tre ud af fire - 74 procent eller knap 600 personer - blevet vurderet til at være over 18 år.

Mindreårige har en række fordele under asylfasen. Og får de asyl, kan de i modsætning til voksne søge om at få deres forældre hertil som familiesammenførte.

DF: Bevidst snyd

Martin Henriksen, Dansk Folkepartis udlændingeordfører, mener, at der er tale om helt bevidst snyd.

- De forsøger at svindle sig til en opholdstilladelse og fordele, som de ikke er berettigede til, siger Martin Henriksen til Jyllands-Posten.

Han mener, at man nu bør tage konsekvensen og aldersteste alle, med mindre der helt åbenlyst er tale om små børn.

Det afviser udlændingeminister Inger Støjberg (V). Hun mener, at systemet fungerer.

- Udlændingestyrelsen gør en stor indsats for at afsløre dem, der snyder, og er samtidig i gang med at se på, om dette kan ske endnu hurtigere, siger hun til Jyllands-Posten.

Usikkerhed om egen alder

Eva Singer, asylchef i Dansk Flygtningehjælp, genkender ikke billedet af, at det er bevidst snyd.

- Der er mange af disse unge, der ikke præcist ved, hvor gamle de selv er, fordi det ikke er noget, som man registrerer i deres hjemlande på samme måde som i Danmark, siger Eva Singer, der desuden peger på, at der er en vis usikkerhed forbundet med aldersundersøgelserne.